Broj: 711-I-1826-M-349/22-02-23

Zagreb, 11. kolovoza 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Tončice Božić i Aleksandre Jozić-Ileković kao članica Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Marijana Ciprijana, člana Uprave - direktora** **trgovačkog društva Splitska obala d.o.o. za usluge i razvoj,** za davanjem mišljenja Povjerenstva, na 182. sjednici, održanoj 11. kolovoza 2022., daje sljedeće:

**MIŠLJENJE**

**Temeljem članka 18. stavka 1. ZSSI/21-a, obveznik Marijan Ciprijan, član Uprave - direktor trgovačkog društva Splitska obala d.o.o. za usluge i razvoj, ne može istodobno obnašati i dužnost člana Uprave - direktora trgovačkog društva Žnjan d.o.o. turistička agencija.**

Obrazloženje

Zahtjev za davanjem mišljenja Povjerenstva podnio je Marija Ciprijan, član Uprave – direktor trgovačkog društva Splitska obala d.o.o. za usluge i razvoj. U knjigama ulazne pošte Povjerenstva zahtjev je zaprimljen 2. kolovoza 2022. pod poslovnim brojem 711-U-7099-M-349/22-01-2, povodom kojeg se vodi predmet broj M-349/22.

Člankom 3. stavkom 1. točkom 40. ZSSI/21-a propisano je da su obveznici u smislu navedenog Zakona predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave. Uvidom u sudski registar Trgovačkog suda u Splitu utvrđeno je da je Grad Split jedini član i osnivač trgovačkog društva Splitska obala d.o.o. za usluge i razvoj te trgovačkog društva Žnjan d.o.o. turistička agencija, kao i da je Marijan Ciprijan član Uprave – direktor trgovačkog društva Splitska obala d.o.o. za usluge i razvoj.

Člankom 8. stavkom 3. i 4. ZSSI/21-a propisano je da su obveznici u slučaju dvojbe predstavlja li neko ponašanje povredu odredbi toga Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik traži mišljenje postoji li sukob interesa ako uz funkciju direktora trgovačkog društva Splitska obala d.o.o. u 100%-tnom vlasništvu Grada Splita obavlja i funkciju direktora trgovačkog društva Žnjan d.o.o. koje je također u 100 % vlasništvu Grada Splita. Napominje da se navedena trgovačka društva u idućem razdoblju namjeravaju spojiti i to je razlog zbog kojeg će postati direktor trgovačkog društva Žnjan d.o.o., a koju funkciju će obavljati bez naknade. Obveznik također ukazuje na nelogičnosti u ZSSI-ju, jer je obveznik temeljem članka 3. stavka 1. točke 40. ZSSI/21-a, kojom je propisano da su obveznici predsjednici i članovi uprava trgovačkih društava, dok članak 18. propisuje da obveznici ne mogu biti članovi uprave ili upravnih odbora trgovačkih društava.

Povjerenstvo napominje kako je člankom 18. stavkom 1. ZSSI/21-a propisano da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Nastavno na spomenute odredbe ZSSI/21-a, Povjerenstvo ukazuje obvezniku da istovremeno uz obnašanje dužnosti člana uprave jednog od ranije navedenih trgovačkih društava, ne može obnašati i funkciju člana uprave drugog trgovačkog društva, jer bi se time našao u povredi odredbe članka 18. stavka 1. ZSSI/21-a.

Slijedom navedenog, Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Marijan Ciprijan, elektroničkom dostavom
2. Objava na internetskoj stranici Povjerenstva
3. Pismohrana